**Δελτίο Τύπου**

**Αθήνα, 30 Ιουνίου 2025**

**Μνημόνιο Συνεργασίας μεταξύ**

**του Οργανισμού Βιομηχανικής Ιδιοκτησίας**

**και του Δήμου Ρόδου**

***Για την ανάδειξη της Ρόδου ως «αυθεντικής» ευρωπαϊκής πόλης***

***στο πλαίσιο του Προγράμματος «Authenticities» του EUIPO***

Μνημόνιο Συνεργασίας υπόγραψαν **ο Οργανισμό Βιομηχανικής Ιδιοκτησίας (ΟΒΙ) και ο Δήμος Ρόδου την Παρασκευή 27 Ιουνίου 2025** στο πλαίσιο του Προγράμματος **«Authenticities»,** το οποίο υλοποιείται από τον ΟΒΙ σε συνεργασία με το Γραφείο Διανοητικής Ιδιοκτησίας της Ευρωπαϊκής Ένωσης (EUIPO).

Το Μνημόνιο υπόγραψαν ο **Δήμαρχος Ρόδου Αλέξανδρος Κολιάδης** **και εκ μέρους του ΟΒΙ ο Πρόεδρος του Διοικητικού Συμβουλίου Δημήτρης Χρόνης,** ενώ παραβρέθηκαν ο Αντιδήμαρχος Επιχειρηματικότητας και Δ.Ε. **Πεταλούδων Νικόλαος** **Τσούλλος**, και ο γενικός διευθυντής του ΟΒΙ **Παναγιώτης Κανελλόπουλος**. Παρών στην υπογραφή ήταν και ο πρόεδρος του Εμπορικού Συλλόγου Ρόδου **Κωνσταντίνος Σπανός**, καθώς ο ΕΣΡ συμμετέχει ενεργά στο Πρόγραμμα.

Το πρόγραμμα «Authenticities» αποτελεί μια συντονισμένη προσπάθεια του EUIPO, σε συνεργασία με τα Γραφεία Διανοητικής Ιδιοκτησίας των χωρών μελών της ΕΕ, για την καλλιέργεια στους Ευρωπαίους πολίτες νοοτροπίας αγοράς αυθεντικών προϊόντων, με στόχο να προστατευθούν οι ευρωπαϊκές επιχειρήσεις και η ευρωπαϊκή οικονομία από την παραβίαση των Δικαιωμάτων Διανοητικής Ιδιοκτησίας.

Ειδικότερα, η υλοποίηση του Έργου και η πιστοποίηση της Ρόδου ως «Authenticity» αποτελούν κοινό στόχο των συμβαλλόμενων μερών και βασική προϋπόθεση για την ενημέρωση και ευαισθητοποίηση των πολιτών σε θέματα διανοητικής ιδιοκτησίας, την καλλιέργεια νοοτροπίας αγοράς αυθεντικών προϊόντων, αλλά και τη διαμόρφωση μιας ταυτότητας της Ρόδου ως «αυθεντικής» ευρωπαϊκής πόλης, που προωθεί αποκλειστικά τα αυθεντικά προϊόντα και κάνει όλες τις απαραίτητες ενέργειες, στο πλαίσιο των αρμοδιοτήτων της, για την πάταξη της εμπορίας απομιμητικών προϊόντων και προϊόντων παραποίησης.

Το κεντρικό μήνυμα της πρωτοβουλίας, όπως έχει καθοριστεί από το EUIPO, είναι το σύνθημα: «**The AUTHENTIC is eternal**» / «**Το ΑΥΘΕΝΤΙΚΟ είναι αιώνιο**», το οποίο θα συνοδεύει όλες τις δράσεις επικοινωνίας και ενημέρωσης που πρόκειται να υλοποιηθούν σε τοπικό επίπεδο.

Στο πλαίσιο του προγράμματος, ο Δήμος Ρόδου πρόκειται μεταξύ άλλων να αξιοποιήσει όλα τα διαθέσιμα μέσα προβολής, όπως την επίσημη ιστοσελίδα του ή τα μέσα κοινωνικής δικτύωσης, προκειμένου να αναδείξει το έργο «Authenticities» και τις σχετικές δράσεις που θα πραγματοποιηθούν στο νησί.

Η Δημοτική Αρχή της Ρόδου είναι προσανατολισμένη στην ενίσχυση της τοπικής οικονομίας και την υποστήριξη της υγιούς επιχειρηματικότητας και συμμετέχει ενεργά στην συγκεκριμένη ευρωπαϊκή πρωτοβουλία, συμβάλλοντας στη διαμόρφωση μιας αγοράς βασισμένης στην εμπιστοσύνη, τη διαφάνεια και τον σεβασμό προς καταναλωτές και δημιουργούς.

**Η Ελλάδα συμμετέχει στο Πρόγραμμα AUTHENTICITY με τις πόλεις:**

* **Θεσσαλονίκη**
* **Μύκονο**
* **Κέρκυρα και**
* **Αργοστόλι**

Στο πλαίσιο του προγράμματος, πραγματοποιούνται, επιπλέον, οι ακόλουθες δράσεις:

* Εκδηλώσεις για τον Τύπο
* Διανομή ενημερωτικού υλικού για τους κινδύνους από την αγορά ή κατανάλωση παραποιημένων προϊόντων
* Διαφημιστική καμπάνια που περιλαμβάνει video, άρθρα και καταχωρήσεις.
* Σεμινάρια για τις Αρχές Επιβολής (τελωνεία, λιμεναρχεία, αστυνομία, δημοτική αστυνομία, ΣΔΟΕ)
* Διοργάνωση παιχνιδιών-πόλης, απευθυνόμενων στο ευρύ κοινό (πχ. ThessTruth)
* Μουσικές εκδηλώσεις με παράλληλη προβολή του Προγράμματος

[www.obi.gr](http://www.obi.gr)

<https://euipo.europa.eu/ohimportal/el>

<https://authenti-city.eu/>